የመንገድ ፕሮጀክቱ ግንባታ 80 በመቶ ተጠናቀቀ
 ከአንድ ነጥብ ዘጠኝ ቢሊዮን ብር በላይ የተመደበለት የእንዳሥላሴ – ደደቢት – አዲረመጽ – ደጀን-ዳንሻ አስፋልት ኮንክሪት መንገድ ፕሮጀክት ግንባታ 80 በመቶ መጠናቀቁን የኢትዮጵያ መንገዶች ባለሥልጣን አስታወቀ።ባለሥልጣኑ ለዝግጅት ክፍሉ በላከው መግለጫ እንዳስታወቀው፤ አጠቃላይ የግንባታ ወጪው በኢትዮጵያ መንግሥት የሚሸፈነው ይህ 244 ኪሎ ሜትር መንገድ ፕሮጀክት ከሽሬ እንደሥላሴ ተነስቶ በቀጥታ በስተምዕራብ በኩል ተከዜ ወንዝን አቋርጦና የጸገዴ በረሃን አልፎ ወደ ዳንሻ ከተማ የሚወጣ ነው።መንገዱ በመስመሩ ላይ ከአስራ ሁለት በላይ ትንንሽ ከተሞችን በቀጥታ ከሽሬ እንዳሥላሴ ከተማ ያገናኛል። ከተሞቹ ሽሬ እንዳሥላሴ፣ ማይ ጋባ፣ ማይ ሐሰን፣ ደደቢት፣ ፀሊሞ ማይ፣ ተከዜ፣ ማይ ሑመር፣ ማይ ጥረዕ፣ ጀምስ፣ አዲረመጽ፣ ደጀን እና ዳንሻ መሆናቸውን መግለጫው አመልክቷል።አካባቢው በጣም ለምና እንደ ሰሊጥና ዕጣን እንዲሁም በተከዜ ወንዝ ዙሪያ በርካታ የመስኖ ሥራዎች የሚሰሩበት አካባቢ በመሆኑ የፕሮጀክቱ መሠራት የላቀ ጥቅም እንዳለውም ተገልጿል። በምዕራብ ትግራይ አካባቢ በርካታ በፌዴራል መንግሥት የሚሰሩ ፕሮጀክቶች በመኖራቸው ለከተማዎቹ እድገትና ከ2000 በላይ ለሆኑ ሰዎች የሥራ ዕድል መፍጠር ወሳኝ ሚና መጫወቱንም መግለጫው ያመለክታል።መግለጫው ጨምሮ እንዳመለከተው፤ ለአሰራር አመቺነት ሲባል በሦስት ኮንትራት ተከፋፍሎ የሚገነባው ይህ የእንዳሥላሴ – ደደቢት – አዲረመጽ – ደጀን – ዳንሻ መንገድ ፕሮጀክት የመጀመሪያ ክፍል ( ኮንትራት 1) የሆነው እንዳሥላሴ – ደደቢት 71 ኪሎ ሜትር መንገድ ፕሮጀክት የግንባታ ሂደት ሳትኮን ኮንስትራክሽን የተባለ የሀገር ውስጥ የሥራ ተቋራጭ የሚያከናውነው ሲሆን፤ ከአጠቃላይ የፕሮጀክቱ ሥራ 70 በመቶ ተጠናቅቋል። 30 ኪሎ ሜትር አስፋልት ለብሷል። ከ510 ሚሊዮን ብር በላይ በጀት የተመደበለት ይህ ፕሮጀክት የምህንድስና ቁጥጥርና የማማከር ሥራውን የሚያከናውነው ቤዛ ኮንሰልቲንግ ድርጅት ነው።የፕሮጀክቱ ሁለተኛ ክፍል (ኮንትራት 2) የሆነው ከደደቢት – አዲረመጽ የሚሸፈነው 76 ኪሎ ሜትር መንገድ ፕሮጀክት የግንባታ ሂደቱ ሱር ኮንስትራክሽን በተባለ የሀገር በቀል ድርጅት የሚገነባ መሆኑ ተገልጿል። ከአጠቃላይ የፕሮጀክቱ ሥራ 90 በመቶ የተጠናቀቀ ሲሆን፤ 61 ኪሎ ሜትር አስፋልት ለብሷል። ከ420 ሚሊዮን ብር በላይ በጀት የተመደበለት ይህ ፕሮጀክት ዩናይትድ ኮንሰልቲንግ ኢንጂነሪንግ የተባለ የአማካሪ ድርጅት የምህንድስና ቁጥጥር ሥራውን ያከናውናል። የፕሮጀክቱ ሥራ 420 ሜትር ርቀት ያለው እና በኢትዮጵያ በርዝመቱ የመጀመሪያ የሆነው የተከዜ ወንዝ ድልድይ ሥራን ያካትታል።የአዲረመጽ – ደጀን – ዳንሻ ፕሮጀክት ሦስተኛው ክፍል ሲሆን፤ 98 ኪሎ ሜትር መንገድ ፕሮጀክት በሁናን ሁንዳ የተባለ የቻይና የሥራ ተቋራጭ ግንባታውን የሚያከናውነው ሲሆን፤ እስካሁን የፕሮጀክቱ አጠቃላይ አፈፃፀም ከ65 በመቶ በላይ ደርሷል። 60 ኪሎ ሜትር አስፋልት መልበሱም ተጠቁሟል። የምህንድስና ቁጥጥርና የማማከር ሥራውን ሊ ኢንተርናሽናል የተባለ የውጭ አማካሪ ድርጅት እና ኮር ኮንሰልቲንግ በጋራ የሚያከናውኑት ይህ ፕሮጀክት ከአንድ ቢሊዮን ብር በላይ ወጪ እንደተመደበለት ተጠቅሷል።በፕሮጀክቱ በጀት ዓመት የመጀመሪያ አጋማሽ ይጠናቀቃል ተብሎ የሚገመት ሲሆን፤ ፕሮጀክቶቹ ሙሉ ለሙሉ ሲጠናቀቁ ከሽሬ ወደ ዳንሻ ለመድረስ በጎንደር አልያም በሁመራ በመዞር ከ10 ሰዓት በላይ ይፈጅ የነበረው ጉዞ ከ3-4 ሰዓት ዝቅ አድርጎታል። የእዚህ ፕሮጀክት ሙሉ ለሙሉ መጠናቀቅ በአካባቢው እየተገነባ ያለው ግዙፍ የወልቃይት ስኳር ፋብሪካ ሥራና የትራንስፖርት ፍሰትና ዕድገትን ለማቀላጠፍ እንዲሁም አጠቃላይ የሀገሪቱን የኢኮኖሚ እንቅስቃሴ ለመደገፍ ከፍተኛ ድርሻ እንደሚኖረው ነው ባለሥልጣኑ የገለጸው። ምንጭ፣- አዲስ ዘመን 